Ńdɔ Akhab a ngákad Yézabel é mam mə́sə Éli a ngábɔ, ai ḿból a ngáman wé bəprofɛ́d bə́sə ai okəŋ bitá. 2Ńdɔ Yézabel a ngálóm ńlómán ábə̄ Éli nâ ákə̄ nyé kǎd naa: “Bəzambá bə́ kúbú mā ámālá dí bə́ bǎg fə̄ édí ávɔ̄g, ngə́ ókīdí ákyāí áwola dí, mə ngə́lə təge bɔ ai enyiŋ dzoé anə́ ō bɔ̄ ai éńdzābá.” 3Á yén á ngāyé nālá, ńdɔ Éli a ngákɔn wɔ̌ŋ, a kódó á sí ǎ ngatúb nə́ á nyî enyiŋ dzíé, ńdɔ a ngákə kwí á Bêr Shɛva, yǎ ánə̄ á Yúda, ńdɔ a líg étūgā dzíé wē. 4Ńdɔ̄ nyémēn á ngāwulu á táŋ ǹgúmā ámǒs á ńkōd ńnam. Ńdɔ a ngázu tɔbɔ élē á sī, ǎ ngayi awú, nyé nâ: «Ábōg dī, ǎ Ńti, mə tálā kīg fə̄ sí ! Nɔŋɔ́ mā: mə sə́ kīg m̀bəŋ mə lodo bətará. » 5Ńdɔ a ngábómbō élē á sī, a kə́ə́ óyɔ̄. Éngəlɛs Ǹtí á nyɔ ǎ zū nyé suguzu, nyé ai nyé nâ: «Tə́bə́gə́, ó di ! » 6Á bəbə̌ nā, a ńtála m̀kpə́l ḿbāŋála ó ńdzōgó nyé ḿfág yā ńlō, ndə́g məndím ē tə́lə̄ fə. Á man a ngáman dí, a nyúú fə, ńdɔ a dúgán kə óyɔ̄. 7Ńdɔ éngəlɛs Ǹtí ā dúgan sɔ́ éyɔ̄ŋ bɛ̄ɛ, ǎ ngasuguzu nyé, nyé ai nyé nâ: «Tə́bə́gə̄, ó di, amú é zēn wākə é nə́ oyǎb.» 8Ńdɔ Éli a tə́bə́, a mǎn dí, ǎ mǎn fə nyú. Á wón á ngāman wón ai bídí bī, ńdɔ a ngáwulu məlú mə̄wóm mə́nyi, məmǒs fə məwóm mə́nyi, a kə́ kwí á ńkǒl Zāmbá, dzwé nâ Hórɛb. 9Ńdɔ a ngákwí a ḿbɔ̄g akɔ́g wē, a tɔbɔ hála ǹgúma ńtíé álú; á təm nâ, ebúg Ńtondôbə é kwí ábə̄ nyé nâ: “Wabɔ dzé va aná, ǎ Éli ?” 10Nyé ai nyé nâ: “Mə nə ǹdzyéán ai mvam abán ású Ńtondôbə, Zambá yǎ miǹkunda; ású bɔ́n bə́ Ísraɛ̂l bə́ ngáwoa elad amvóé dzóe á sí bə́ mān sógolo balatâr bóe á sí bə́ mān wé bəprofɛ́d bóe ai okəŋ bítá. Mə kə́ yǎ lígī étām etám; ńdɔ̄ bádzə̄ŋ nâ báwē mā.”